Europos Parlamento rezoliucija dėl pasaulio be minų



Oficialusis leidinys 157 E , 06/07/2006 p. 0473 - 0477



P6_TA(2005)0298 Pasaulis be minų Europos Parlamento rezoliucija dėl pasaulio be minų Europos Parlamentas, - atsižvelgdamas į savo ankstesnes rezoliucijas dėl minų, kasetinių bombų ir nesprogusių sprogmenų ir jas dar kartą patvirtindamas, - atsižvelgdamas į 2005-2007 m. ES kovos su minomis veiksmų strategiją, - atsižvelgdamas į laikinosios Europos Parlamento delegacijos į Pirmąją valstybių, Konvencijos dėl priešpėstinių minų naudojimo, kaupimo, gamybos ir perdavimo uždraudimo ir dėl jų sunaikinimo šalių, peržiūros konferencijos, vykusios 2004 m. lapkričio 28 d. - gruodžio 3 d. Nairobyje, Kenijoje, pranešimą, - atsižvelgdamas į savo Darbo tvarkos taisyklių 103 straipsnio 4 dalį, A. dar kartą pabrėždamas savo apsisprendimą prisidėti prie to, kad pasaulyje tikrai neliktų minų, kaip pareikšta 2005 m. birželio 16 d. Vystymosi ir Tarptautinės prekybos komitetų surengtame jungtiniame klausyme, B. dar kartą patvirtindamas esąs pasiryžęs nutraukti kančias ir užkirsti kelią atsiradimui aukų, kurias sukelia priešpėstinės minos, dėl kurių kasmet žūva ir yra sužalojami tūkstančiai žmonių, daugiausia nekaltų ir negalinčių apsiginti civilių, ypač - vaikų, kurios trukdo ekonominei plėtrai ir atstatymui, kliudo pabėgėliams ir perkeltiesiems asmenims grįžti į tėvynę, iš esmės pažeidžia pagrindines žmogaus teises ir turi kitų labai rimtų padarinių daugelį metų po to, kai jos buvo padėtos, C. primindamas, kad dėl savo socialinių, ekonominių, aplinkosauginių ir humanitarinių padarinių priešpėstinės minos kelia didžiulį pavojų ilgalaikiam žmonių saugumui visur, kur jos buvo padėtos, D. kadangi iki šiol 1997 m. Konvenciją dėl priešpėstinių minų naudojimo, kaupimo, gamybos ir perdavimo uždraudimo ir dėl jų sunaikinimo (dar vadinamos "Minų uždraudimo sutartimi") ratifikavo arba prie jos prisijungė 144 valstybės, o pasirašė dar aštuonios valstybės, tačiau būdamas susirūpinęs, kad 50 valstybių vis dar jokia forma neprisijungė prie Konvencijos, kad kai kurios iš jų yra ES valstybės narės, ir ypač dėl vienintelės valstybės narės, kuri nei pasirašė, nei ratifikavo, nei prisijungė prie Konvencijos, E. kadangi toliau aktyviai laikomasi Konvencijos nuostatų, 69 valstybės baigė naikinti savo atsargas ir sunaikino 38,3 mln. minų, o 13 valstybių tęsia šį procesą; kadangi visos valstybės, Konvencijos šalys, kurios pasiekė atsargų sunaikinimo galutinį terminą, paskelbė apie sėkmingą šio proceso baigtį, F. kadangi, nepaisant šios pažangos, manoma, kad esama tarp 180 ir 185 milijonų priešpėstinių minų atsargų, ir kad jos vis dar teršia 83 valstybes pasaulyje, įskaitant 54 valstybes, Konvencijos, G. kadangi kasmet vis dar būna nuo 15000 iki 20000 naujų aukų, o dauguma jų yra civiliai, daugelis iš jų - vaikai, ir jie prisideda prie šimtų tūkstančių asmenų, išgyvenusių po minų sprogimo, pasaulyje, kuriems reikia priežiūros ir pagalbos visą likusį gyvenimą, ir kadangi didžiojoje daugumoje nuo minų nukentėjusių valstybių pagalbos nuo minų nukentėjusių asmenų reabilitacijai ir integracijai atgal į visuomenę visiškai neužtenka, H. kadangi Konvencija reikalauja valstybes, konvencijos šalis, užtikrinti, kad visos priešpėstinės minos būtų sunaikintos ne vėliau kaip per dešimt metų po jos įsigaliojimo datos, ir reikalauja, kad valstybės, konvencijos šalys, kurios gali, teiktų pagalbą siekiant šio tikslo, I. todėl pripažindamas Pirmosios valstybių, konvencijos šalių, peržiūros konferencijos, vykusios Nairobyje (Kenija) nuo 2004 m. lapkričio 29 d. iki gruodžio 3 d. (Vadovų susitikimas Nairobyje pasaulio be minų klausimu) ir šiame konvencijos šalių priimto veiksmų plano svarbą, J. kadangi dauguma pastarojo meto konfliktų yra vidiniai arba pilietiniai karai, o šiais atvejais minų gali padėti tiek valstybės ginkluotosios pajėgos, tiek nevalstybinės ginkluotos grupuotės, K. pripažindamas įtikinant nevalstybinius veikėjus uždrausti naudoti minas įdėtas pastangas ir pasiektą pažangą ir dar kartą pabrėždamas, kad tai nereiškia paramos ginkluotiems nevalstybiniams veikėjams ar jų veiklai ir jų teisėtumo pripažinimo, L. kadangi tarptautinė bendruomenė turi moralinę pareigą siekti, kad visos konfliktuose dalyvaujančios šalys - tiek valstybės, tiek ginkluoti nevalstybiniai veikėjai - įsipareigotų nebenaudoti priešpėstinių minų, kad būtų pasiektas tikrai visuotinis draudimas naudoti šiuos nežmoniškus ginklus; kadangi tarptautinė bendruomenė, o ypač minų gamintojai, eksportuotojai ir naudotojai praeityje, yra moraliai įpareigoti teikti pagalbą ir išteklius kovai su minomis daugiau ir platesniu mastu, nei numatoma pagal iš Konvencijos kylančius teisinius įsipareigojimus, M. pripažindamas, kad prieštankinės minos plačiai naudojamos bent 56 valstybėse, ir dėl to kyla ilgalaikių humanitarinių problemų tokiose šalyse, kaip Afganistanas, Angola, Eritrėja, Etiopija ir Sudanas, N. dar kartą pabrėždamas, kad minų paimti neleidžiantys įtaisai yra nukreipti prieš humanitarinį išminavimą atliekantį personalą ir taip pat kelia pavojų civiliams gyventojams, 1. reiškia savo gilų nerimą dėl kenksmingo ir labai plataus masto minų ir nesprogusių sprogmenų poveikio civiliams gyventojams, ypač vaikams; 2. ragina visas valstybes, kurios nepasirašė Konvencijos, nedelsiant prisijungti prie jos ir primygtinai ragina visas valstybes, kurios pasirašė, bet neratifikavo šios Konvencijos, padaryti tai nedelsiant; 3. kviečia visas nuo minų nukentėjusias valstybes, kurios neratifikavo Konvencijos ar prie jos neprisijungė, imtis visų reikiamų priemonių, kad būtų palengvintos gyvenančių civilių kančios nuo minų nukentėjusiose vietovėse atliekant išminavimo darbus ir teikiant atitinkamą pagalbą nuo minų nukentėjusiems asmenims; taip pat savanoriškai teikti informaciją, kad pasauliniu mastu vykdomi kovos su minomis veiksmai būtų efektyvesni (Konvencijos 7 straipsnyje minimi pranešimai); 4. ragina JAV dar kartą apsvarstyti savo 2004 m. vasario mėn. pareiškimą, kad ji neprisijungs prie Konvencijos, neribotam laikui pasiliks 8,8 mln. "protingų" (susinaikinančių) priešpėstinių minų, skirtų naudoti visame pasaulyje, ir 1,2 mln. "kvailų" (nesusinaikinančių) priešpėstinių minų, skirtų naudoti Korėjoje iki 2010 m.; taip pat reikalauja JAV neatnaujinti bet kokių šaudmenų, kurie atitinka Konvencijoje pateiktą priešpėstinių minų apibrėžimą, įskaitant vadinamąją Spider sistemą, gamybos, prekybos ar naudojimo; ragina JAV nedelsiant nustoti tiekti priešpėstines minas ES valstybėms narėms ir kitoms draugiškoms valstybėms; ragina Kiniją dar kartą persvarstyti savo minų gamybos klausimą ir sunaikinti savo didžiules, manoma, daugiau nei 100 mln. priešpėstinių minų, kurių dauguma neturi susinaikinimo, savaiminio nukenksminimo ir aptikimo mechanizmų, atsargas; ragina Rusiją nustoti naudoti priešpėstines minas konflikte Čečėnijoje ir pašalinti bet kokias jos pajėgų Gruzijoje ir Tadžikistane turimas minų atsargas; 5. ragina tris likusias išsiplėtusios Europos Sąjungos valstybes nares, kurios dar neratifikavo ar neprisijungė prie Konvencijos, padaryti tai nedelsiant; 6. ragina visas valstybes, Konvencijos šalis, visokeriopai ir nuodugniai įgyvendinti Nairobio veiksmų planą, pasiekti Konvencijos humanitarinius ir nusiginklavimo tikslus 2005-2009 m. laikotarpiu, kurie numato: a) pagreitinti išminavimo darbus ir užtikrinti, kad nuo minų nukentėjusios valstybės, Konvencijos šalys, galės išminuoti visas priešpėstines minas per joms nustatytą 10 metų galutinį terminą, kuris pradės baiginėtis nuo 2009 m.; b) įgyvendinti savo pareigą teikti neatidėliojamą, adekvačią ir tinkamą pagalbą nuo minų nukentėjusiems asmenims ir jų šeimoms; c) teikti išsamius metinius pranešimus apie skaidrumą, kaip reikalaujama pagal Konvencijos nuostatas, ir į juos įtraukti informaciją apie: pagalbos nukentėjusiesiems reikalus; minų paskirtį ir tikrąjį naudojimą pagal 3 straipsnio nuostatas; veiksmus, kurių buvo imtasi siekiant užtikrinti, kad claymore tipo minas būtų galima naudoti tik tokiu režimu, kai jos detonuojamos pagal komandą; apie užsienyje esančias priešpėstinių minų atsargas; d) pasiekti bendrą valstybių, Konvencijos šalių, supratimą dėl Konvencijos 1, 2 ir 3 straipsnių įgyvendinimo, kadangi jie yra susiję su bendromis operacijomis, prieštankinėmis minomis su jautriais sprogdikliais ir mokymams bei tobulinimui pasiliktomis minomis, ir ypač dėl to, kad bet kokia mina, kuri tikriausiai sprogs dėl asmens buvimo, artumo arba palietimo, yra Konvencijos uždrausta priešpėstinė mina; būtina, kad į šią sąvoką įeitų vielinės atotampos, elektros impulsais valdomi sprogdikliai, minoms sprogdinti naudojami kuoleliai, esant mažam spaudimui suveikiantys sprogdikliai, nuo tiesioginio kontakto sprogstantys įrenginiai ir panašūs sprogdikliai; e) kurti ir priimti nacionalines įgyvendinimo priemones, kuriomis turi būti užkertamas kelias Konvencijoje uždraustai veiklai ir nutraukiama tokia veikla, įskaitant baudžiamųjų sankcijų nustatymą, kaip numatyta jos 9 straipsnyje; 7. ragina Komisiją įtraukti prisijungimą prie Konvencijos ir jos nuostatų laikymąsi į trečiųjų valstybių vystymo programas tais atvejais, kai priešpėstinės minos trukdo ekonominei ir socialinei plėtrai; ragina valstybes nares sukurti konkrečias paskatas valstybėms, kuriose priešpėstinės minos tiesiogiai neveikia ekonominės ar socialinės plėtros, prisijungti prie Otavos konvencijos ar laikytis jos nuostatų; 8. ragina valstybes nares, kurios yra Konvencijos šalys, stengtis, kad "priešpėstinės minos" sąvoka būtų interpretuojama kuo plačiau ir į ją būtų įtrauktos visos minos, kurias asmuo gali susprogdinti netyčia, nepriklausomai nuo techninės kategorijos (prieštankinės, priešpėstinės minos), kuriai jos priklauso; 9. dar kartą pabrėžia savo nuomonę, kad "pasaulio be minų" idėją galima įgyvendinti tik tuo atveju, jei bus uždrausti visi, o ne tik konkretūs minų tipai; pabrėžia, kad į šią sąvoką įeina visi prieštankinių minų tipai; ragina ES ir jos valstybes nares imtis vadovaujamojo vaidmens siekiant šio tikslo; 10. ragina Europos Sąjungą sustiprinti Europos vadovaujamąjį vaidmenį pasauliniame nusiginklavimo procese siekiant pakartoti Konvencijos sėkmę kitose, ypač prieštankinių minų, kasetinių bombų ir rankinių šaunamųjų bei lengvųjų ginklų srityse; 11. ragina visas nuo minų kenčiančias valstybes, Konvencijos šalis, užtikrinti, kad kova su minomis ir pagalba nukentėjusiems būtų įtrauktos į jų nacionalinius prioritetus, ir, kur tinka, į nacionalinius, subnacionalinius ir sektorinius vystymo planus ir programas; 12. ragina valstybes, Konvencijos šalis, ir Komisiją sustiprinti paramą valstybėms, Konvencijoms šalims, kurioms jos reikia, ypač siekiant pagerinti ir padidinti paramą nuo minų nukentėjusiems asmenims ir jų šeimoms, užtikrinti, kad pirmieji išminavimui nustatyti galutiniai terminai 2009 m. bus pasiekti, ir sunaikinti atsargas, kurios gali kelti ypatingą pavojų dėl naikintinų minų tipo ar kiekio ir atsargų laikymo vietos arba sąlygų, taip pat suteikti galimybę gauti tokią paramą zonose, kurias kontroliuoja nevalstybiniai veikėjai; 13. ragina visus nevalstybinius veikėjus pasirašyti organizacijos Geneva Call parengtą Įsipareigojimo laikytis visiško priešpėstinių minų draudimo ir bendradarbiavimo kovojant su minomis aktą, taip pat ragina Tarybą bei Komisiją toliau dėti pastangas siekiant įtikinti nevalstybinius veikėjus prisiimti įsipareigojimus šioje srityje; 14. ragina suteikti didesnius išteklius humanitariniam išminavimui, atsargų naikinimui, švietimui apie minų pavojų ir nuo minų nukentėjusių asmenų priežiūrai, reabilitacijai ir socialinei bei ekonominei integracijai zonose, kurias kontroliuoja nevalstybinius veikėjus; 15. ragina visas tai galinčias padaryti valstybes politinėmis ir diplomatinėmis priemonėmis paremti specializuotų NVO veiklą bendraujant su nevalstybinius veikėjus, pvz., Geneva Call ir Tarptautine kampanija už minų uždraudimą; 16. ragina valstybes, kuriose vyksta vidaus konfliktas, palengvinti tokių NVO veiklą ir ypač ragina Kolumbijos vyriausybę civilių gyventojų labui palengvinti humanitarinių išminavimo programų ir su jomis susijusią veiklą, atsižvelgiant į vietinius ar regioninius humanitarinius susitarimus; mano, kad tai, jog nebuvo sudarytos sąlygos humanitarinio išminavimo patikrinimo procesui, pažeidžia Konvencijos humanitarinę dvasią; 17. palankiai vertina Europos Sąjungos įsipareigojimą skirti 140 mln. EUR savo naujajai kovos su minomis veiksmų strategijai 2005-2007 m. laikotarpiu; ragina ES užtikrinti, kad šie ištekliai būtų patvirtinti priimant metinius sprendimus dėl biudžeto, ir kad pakankamų išteklių bus skiriama po 2007 m.; 18. ragina valstybes, Konvencijos šalis, užtikrinti skaidrumą įgyvendinant Konvenciją, ypač įtraukiant nacionalinius parlamentus ir plačiąją visuomenę; 19. ragina valstybes, Konvencijos šalis, ypač tas, kurios yra ES valstybės narės, užtikrinti, kad išminavimui skiriamų jų lėšų dalis tektų nacionalinių išminavimo pajėgumų didinimui, ir kad pagalba išminuojant būtų teikiama tol, kol bus išvalytos visos žinomos ar įtariamos užminuotos zonos; 20. be to, rekomenduoja Europos Sąjungai apsvarstyti galimybę humanitarinių nepaprastųjų padėčių atveju teikti finansinę paramą valstybėms, kurios nėra Konvencijos šalys; dar kartą pabrėžia, kad šiai paramai turi būti keliama sąlyga, jog būtų įrodyta gavėjo politinė valia siekti prisijungimo prie Konvencijos; 21. ragina ES ir jos valstybes nares atitinkamais teisės aktais uždrausti jų jurisdikcijoje esančioms ar jų kontroliuojamoms finansinėms institucijoms tiesiogiai ar netiesiogiai investuoti į bendroves, kurios dalyvauja priešpėstinių minų ir kitų susijusių prieštaringų ginkluotės sistemų, pvz., kasetinių antrinių šaudmenų, gamyboje, jų atsargų kaupime ir perdavime; 22. ragina Europos Sąjungą ir jos valstybes nares užtikrinti, kad būtų laikomasi teisės aktų, draudžiančių investuoti į bendroves, kurių veikla susijusi su priešpėstinėmis minomis, sukuriant veiksmingus kontrolės ir baudimo mechanizmus; mano, kad tai reiškia finansinių institucijų įsipareigojimą laikytis visiško skaidrumo politikos bendrovių, į kurias jos investuoja, atžvilgiu; 23. paveda savo Pirmininkui perduoti šią rezoliuciją Tarybai, Komisijai, valstybių narių vyriausybėms, JT Generaliniam Sekretoriui, ESBO Generaliniam Sekretoriui, Tarptautiniam Raudonojo kryžiaus komitetui, Tarptautinei kampanijai už minų uždraudimą, AKR ir ES jungtinei parlamentinei asamblėjai, Jungtinių Amerikos Valstijų, Rusijos Federacijos, Kinijos Liaudies Respublikos vyriausybėms ir parlamentams, Nairobio susitikimo "Pasaulis - be minų" pirmininkui, Afrikos Sąjungai ir Visos Afrikos Parlamentui. --------------------------------------------------